ขยายเวลาโครงการพาณิชย์ลดราคา ช่วยประชาชน Lot 14 (หมูเนื้อแดง) ไปจนถึง 15 มกราคมนี้
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากสถานการณ์ปริมาณและราคาหมูที่ยังไม่กลับเข้าสู่ภาวะปกติ กระทรวงพาณิชย์ โดยกรมการค้าภายใน จึงได้ขยายเวลาโครงการพาณิชย์ลดราคา! ช่วยประชาชน Lot 14 (หมูเนื้อแดง) ซึ่งสิ้นสุดโครงการเมื่อวันที่ 31 ธันวาคม 2564 ที่ผ่านมา โดยขยายเวลาต่อไปจนถึงวันที่ 15 มกราคม 2565 เพื่อช่วยบรรเทาภาระค่าครองชีพของประชาชนและตรึงราคาในเบื้องต้น ทั้งนี้ได้มีการปรับราคาจำหน่ายให้สอดคล้องกับต้นทุนที่เพิ่มสูงขึ้น เพื่อไม่ให้กระทบต่อกลไลตลาดและกระทบต่อเกษตรกรผู้เลี้ยงน้อยที่สุด โดยหมูเนื้อแดงที่นำมาจำหน่ายในโครงการฯ ราคาอยู่ที่ 150 บาทต่อกิโลกรัม พร้อมติดตามและประเมินสถานการณ์เป็นระยะ เพื่อขยายโครงการในระยะต่อไปตามความเหมาะสม นอกจากนี้ยังได้ขอความร่วมมือผู้ประกอบการห้างสรรพสินค้าในการตรึงราคาไม่ให้สูงขึ้น โดยเฉพาะช่วงเทศกาลปีใหม่ ที่มีความต้องการบริโภคเนื้อหมูเพิ่มขึ้นประชาชนสามารถเลือกซื้อสินค้าในโครงการพาณิชย์ลดราคา! ช่วยประชาชน Lot 14 (หมูเนื้อแดง) ได้ตามจุดจำหน่ายทั่วประเทศ รวมทั้งตรวจสอบสถานที่จอดรถโมบาย และจุดจำหน่ายได้ที่เว็บไซต์กรมการค้าภายใน หรือ LINE OFFICIAL @Mobilepanich อย่างไรก็ตาม หากไม่ได้รับความเป็นธรรมในการซื้อสินค้าและบริการสามารถร้องเรียนได้ที่ สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ